ขึ้นฟรี! กทพ.งดเก็บค่าผ่านทางพิเศษ 3 สายทาง 13 – 14 ก.ค.นี้
การทางพิเศษแห่งประเทศไทย ยกเว้นค่าผ่านทางพิเศษ 3 สายทาง เนื่องในวันสำคัญทางพุทธศาสนา  13 - 14 ก.ค.นี้ อำนวยความสะดวกในการเดินทางของประชาชนในวันหยุด
การทางพิเศษแห่งประเทศไทย ยกเว้นค่าผ่านทางพิเศษ 3 สายทาง เนื่องในวันสำคัญทางพุทธศาสนา  13 - 14 ก.ค.นี้ อำนวยความสะดวกในการเดินทางของประชาชนในวันหยุด
12 ก.ค. 2565

ผู้สื่อข่าวรายงานว่า ระหว่างวันที่ 13 – 14 กรกฎาคม 2565 นี้ ซึ่งตรงกับวันอาสาฬหบูชา – วันเข้าพรรษา การทางพิเศษแห่งประเทศไทย หรือ กทพ. กระทรวงคมนาคม ยกเว้นค่าผ่านทางพิเศษของทางพิเศษ รวม 3 สายทาง ตั้งแต่เวลา 00:01 น. ของวันพุธ จนถึง เวลา 24:00 น. ของวันพฤหัสบดี รวมจำนวน 2 วัน ซึ่งเป็นวันหยุดราชการประจำปีตามประกาศสำนักนายกรัฐมนตรี ได้แก่ ทางพิเศษเฉลิมมหานคร จำนวน 19 ด่าน ทางพิเศษศรีรัช จำนวน 31 ด่าน และทางพิเศษอุดรรัถยา จำนวน 10 ด่าน
โดยการยกเว้นค่าผ่านทางพิเศษของทางพิเศษ รวม 3 สายทาง ครั้งนี้ การทางพิเศษแห่งประเทศไทย บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM และบริษัททางด่วนกรุงเทพเหนือ จำกัด หรือ NECL ร่วมปฏิบัติตามเงื่อนไขสัญญาสัมปทานโครงการระบบทางด่วนขั้นที่ 2 (ทางพิเศษศรีรัชรวมถึงส่วน D) และสัญญาโครงการทางด่วนสายบางปะอิน-ปากเกร็ด (ทางพิเศษอุดรรัถยา) ฉบับแก้ไขใหม่ เพื่อเป็นการอำนวยความสะดวกในการเดินทางของประชาชนในวันหยุด